  Виталий Пронин Кӧня ке ар талэсь азьло Новосибирскын пичияк акция ортчем: ӟуч кылэз макем ӟеч тодэмзэс эскерыны мылкыд карисьёс огазеяськизы но диктант гожтӥзы. Вуоно араз сыӵе акцие тросгес адями люкаськиз, со сярысь газет-журналъёсын, радио но телевидение пыр ивортӥзы. Куинетӥ араз, Новосибирскысь улӥсьёслэсь адӟем карыса, Россиысь мукет каръёсын но диктант гожъязы. Али со вӧлмемын 182 городъёсын.Ижкарын таӵе ужрад туэ кыкетӥзэ ортче. Шонер гожъяськемез эскерыны ӟуч («Тотальный диктант») но удмурт («Бадӟым удмурт диктант», вакчиятыса - "БУД") кылъёсын луэ. Кылем арын диктантэ пыриськиз ог 600 адями. Удмурт кылъя текстэз радио пыр лыдӟизы, соин ужъёс, Удмуртиысь сяна, Москваысь, Хельсинкиысь но мукет каръёсысь но кунъёсысь вуизы.Туннэ Удмурт кун университетын, Ижкарысь медициная академиын но техникая университетын мылкыд карисьёс ӟуч кылъя диктант гожтӥзы ни, Удмурт кун университетын – удмуртэн но. Ӟуч кылын текстлэн авторез – тодмо гожъяськись Дина Рубина. Со лыдӟисьёсыз малпаськонэ уськытэ: Интернет – умой яке алама? Диктант дорозь Удмурт кун университетэ люкаськемъёс учкизы Новосибирскысь радъясьёслэсь Ольга Рябковецлэсь но Егор Заикинлэсь вазиськемзэс. Вераны кулэ: диктантэ туж трос калык вуиз, 3 бадӟым аудиториосы вань мылкыд карисьёс ӧз тӧре. Удмурт кун университетысь радъясьёслэн верамзыя, соос доры туннэ 600 пала ӟуч кылъя диктантэз гожъясьёс ветлӥзы.Удмурт кылъя диктантэ ог 30 адями вуиз. Соос пӧлын венгеръёс но, бигеръёс но вал. Та ужрадлы нимысьтыз текст дасяз тодмо удмурт гожъяськись Вячеслав Ар-Серги. Али университетын гожъямъёс пӧлысь вормисьёслэн нимъёссы тодмо ни (куд-огез соос пумит ке но вал, баллъёссэс Интернетын мед вералозы шуыса, радъясьёс малпазы, вормисьёс чотысь асьсэды адӟыса, вожзы уз поты). Озьыен, тани соос:Кельмаков В. К – 100 б.Рябина Е. – 94 б.Купцова Н. – 92 б.Ветрова Т. – 91 б.Коткова А. – 90 б.Векшина М. – 88 б.Федоcеева М. – 87 б.Зиновьева В. – 87 б.Шкляева А. – 85 б.Хрисанова И. – 85 б.Удмурт кылын диктантэз лыдӟиз удмурт филология факультетысь Удмурт но Россиысь калыкъёслэн литератураоссыя кафедраысь дышетӥсь С. Т. Арекеева, эскеризы кылчиос О. Б. Стрелкова но Н. В. Кондратьева. Ӟечкылан ужрад ортчоз 11-тӥ оштолэзе «Перепечкин» кафеын. Кин аслэсьтыз фамилизэ вормисьёс пӧлысь ӧз адӟы – медаз ӝожтӥськы: «5» оценка 80 баллысен пуктӥзы, вылӥ сётэм фамилиос пӧлын вань «отличникъёс» ӧвӧл на. Озьы ик эн вунэтэ, кузьымъёс пӧртэм номинациосъя луозы на шуыса.Диктант гожтонъя ужрад огъя туж умой ортчиз. Асьсэды эскерыны ветлӥзы дышетӥсьёс, школаосысь, вылӥ но шор дышетсконниосысь егитъёс, гожъяськисьёс, эмчиос но пӧртэм удысъёсысь ужасьёс. Йылпумъянъёс 9-тӥ оштолэзь бере лэсьтозы.Туспуктӥз Мария Золотарёва   Теги: диктант Егитъёс Ижкар Ижкарысьмедицинаяакадемия Ижысьтехникаяуниверситет Удмурткунуниверситет  